Украина ССР-ының Халыҡ Мәғариф Комиссариаты юлламаһы буйынса 1925 йылда Ленинград дәүләт университетына уҡырға ебәрелә. Уҡыуы менән бер рәттән П.xa0Ф.xa0Лесгафт исемендәге Ғилми институт оҫтаханаларында эшсе, ә 1927 йылда Ленинградтың Баш геодезия идаралығында геодезист булып эшләй. 1929 йылдың яҙында диплом эшен әҙерләй, унда «Гелиоракетоплан» планета-ара карабы проектын тәҡдим итә. Был карап ҡояш энергияһын ҡулланырға тейеш булған; генерацияланған электр тогы двигателдәрҙең яныу камераларына ебәрелгән, унда көслө электр разрядтары тәьҫирендә камераларға бирелгән ҡаты (металл сымдар) йәки шыйыҡсалы (терегөмөш йәки электр үткәргес эретмәләр) эш матдәһенең йылылыҡтан шартлауы күҙәтелгән; иҫәпләүҙәр эш матдәһенең тиҙлеге химик реакцияларға ҡарағанда күп тапҡыр юғарыраҡ булыуын күрһәткән. 1929 йылдың 18 апрелендә уйлап табыуҙар эштәре буйынса комитет ҡарамағындағы бүлеккә «Металл как взрывчатое вещество» тип аталған ошо эштең өстән бер өлөшөн тапшыра. «Металл шартлатҡыс матдә булараҡ» хеҙмәте ракетопландың электр ракета двигателенә арнала, шунан һуң уға ошо двигателде ғәмәлдә тормошҡа ашырыу буйынса эксперименталь эштәр башларға тәҡдим итәләр.